
Nr. SC2022-172/05.01.2022
REFERAT DE APROBARE A PROIECTULUI DE HOTĂRÂRE  
privind  modificarea Hotărârii Consiliului Local  nr. 599/09.12.2014 privind reglementarea situaţiei terenurilor ocupate cu garaje autorizate pe raza Municipiului Timisoara, modificată prin Hotărârea Consiliului Local  nr. 623/19.12.2014, nr. 131/20.03.2015, nr. 462/30.10.2015 și  nr. 179/10.05.2016
Motivul emiterii proiectului de hotărâre
1. Descrierea situaţiei actuale
Prin Hotărârea Consiliului Local a Municipiului Timișoara nr. 599/09.12.2014 - privind reglementarea situației terenurilor ocupate cu garaje autorizate pe raza municipiului Timișoara, a fost aprobat contractul cadru de închiriere a terenurilor aflate în domeniul public sau privat al Municipiului Timisoara ori in proprietatea Statului Român, pe care sunt edificate garaje  autorizate/legalizate sau edificate în baza licitatiilor publice, conform Anexei, care face parte integrantă din prezenta hotarâre,  termenul contractului de închiriere fiind o perioada de 3 (trei) ani.
Ulterior, prin Hotărârea Consiliului Local a Municipiului Timișoara nr. 623/19.12.2014 - privind modificarea Hotărârii Consiliului Local  nr.599/09.12.2014  privind reglementarea situaţiei terenurilor ocupate cu garaje autorizate pe raza Municipiului Timisoara, a fost modificat termenul contractului de închiriere la un an (1an)  și a fost modificat în mod corespunzător modelul contractului.

Ca urmare a acestor hotărâri de consiliu local, contractele de închiriere pentru terenul aferent  garajelor se încheie pe o perioadă de 1 an.

2. Schimbări preconizate şi rezultate aşteptate
Ca urmare a celor arătate mai sus, a fost studiată situația acestor contracte și s-a constatat că termenul închirierii, de 1(un) an presupune folosirea nejustificată a multor resurse materiale (hârtie, tonner, imprimante, computere, precum și uzura perifericelor), resurse umane și timp care se irosește prin refacerea anuală a contractelor, iar timpul de lucru al funcționarilor care procesează și generează documentele ar putea fi folosit în alt scop al muncii de birou.
Având în vedere “Raportul de audit al performanței” al Camerei de Conturi Timiș nr SC2021-030860/05.11.2021 în care se menționează faptul că, „termenul închirierii de 1 (un) an presupune folosirea nejustificată a multor resurse materiale, resurse umane și timp care se irosește prin refacerea anuală a contractelor, creând de altfel și un disconfort cetățenilor cărora li se încheie asemenea contracte, prin necesitatea depunerii anuale a alorași documente chiar dacă nu s-a schimbat nimic în modul în care este deținut sau folosit terenul aferent garajului.” 
Totodată, cetățenii cărora li se încheie asemenea contracte sunt nemultumiți de termenul închirierii și de obligativitatea de a depune anual aceleași documente chiar dacă nu s-a schimbat nimic în modul în care este deținut sau folosit terenul aferent garajului.
Astfel,  propunem modificarea Art. 1 din Hotărîrea Consiliului Local a Municipiului Timișoara nr.623/19.12.2020- privind modificarea Hotărârii Consiliului Local  nr.599/09.12.2014  privind reglementarea situaţiei terenurilor ocupate cu garaje autorizate pe raza Municipiului Timisoara, respectiv modificarea perioadei contractului de închiriere de la 1 (un) an la 3 (trei) ani, precum și modificarea în mod corespunzător a art. 2 din contractul cadru de închiriere.

Având în vedere cele arătate mai sus, propunem  ca pentru terenul aferent garajelor edificate cu autorizaţie de construire pe terenul Municipiului Timişoara/Statului Român,  încheierea de noi contracte de închiriere pe o perioada de 3 (trei) ani, cu titularii a caror contracte au expirat sau pentru care s-a transferat dreptul de proprietate.

Totodată se impune eliminarea obligativității constituirii garanției de execuție a contractului deoarece aceasta în prezent se constituie pentru 6 luni în avans iar datorită faptului că  aceste contracte se vor intocmi pe o perioadă de 3 ani ar duce la blocarea acestor sume depuse de titularii contractelor pe parcursul acestei perioade de 3 ani pana la finalizarea contractului.

Ca urmare se va modifica în mod corespunzator contractul referitor la aceste clauze.

Clauza contractuală de constituire și achitarea a garanției din contractul  de închiriere a terenurilor cu destinație garaj, a fost facută analizând soldurile restante precum si a garantiilor constituite/neconstituite din care a rezultat că un procent foarte mic de titulari ai acestor contracte au obligatii restante. În cazul obligațiilor restante s-a constatat ca deși aveau ca si clauză obligația de a constitui garanție pentru buna executare a clauzelor financiare, titularii nu au constituit garanția prevazuta iar pentru recuperarea sumelor restante s-au aplicat proceduri specifice de recuperarea lor. 

Avand in vedere cele prezentate, propunem eliminarea clauzelor referitoare la constituirea și achitarea garanțiilor din contractele de închiriere a terenurilor cu destinație garaj, în cazul constatării obligațiilor restante urmând să se aplice măsuri de recuperare ale acestora.
Totodată  propunem republicarea modelului contractului cadru de închiriere a terenurilor aflate în domeniul public sau privat al Municipiului Timisoara ori in proprietatea Statului Român, pe care sunt edificate garaje  autorizate/legalizate sau edificate în baza licitatiilor publice, conform Anexei, care va face parte integrantă din prezenta hotarâre.

Menționăm că restul clauzelor din contractul de închiriere-cadru rămân neschimbate, așa cum au fost aprobate prin Hotărârile Consiliului Local nr.599/09.12.2014, nr. 623/19.12.2014, nr. 131/20.03.2015, nr. 462/30.10.2015 și  nr. 179/10.05.2016. 

Precizăm că Art. 18 din contractul de închiriere cadru- anexă la hotărârea de consiliu local care urmează a fi aprobată, are înscrisă o clauză de reziliere a acestuia, în caz de sistematizare a zonei, respectiv: “Art. 18. Contractul de închiriere se reziliază de drept fără punere în întârziere, fără intervenţia instanţei de judecată si fără nici o altă formalitate  prealabilă în caz de sistematizare a zonei sau schimbarea situaţiei juridice a terenului.”

3. Concluzii        

Propunem promovarea Proiectului de hotărâre privind  modificarea Hotărârii Consiliului Local  nr. 599/09.12.2014 privind reglementarea situaţiei terenurilor ocupate cu garaje autorizate pe raza Municipiului Timisoara, modificată prin Hotărârea Consiliului Local  nr. 623/19.12.2014, nr. 131/20.03.2015, nr. 462/30.10.2015 și  nr. 179/10.05.2016, supun spre dezbatere şi aprobare Consiliului Local al Municipiului Timişoara proiectul de hotărâre mai sus menţionat.

